বাজরাম বেগাজ

বাজরাম বেগাজ (জন্ম ২০ মার্চ ১৯৬৭) একজন আলবেনীয় রাজনীতিবিদ ও সামরিক কর্মকর্তা, যিনি ২০২২ সাল থেকে আলবেনিয়ার রাষ্ট্রপতি হিসেবে দায়িত্ব পালন করছেন। রাষ্ট্রপতি নির্বাচিত হওয়ার আগে তিনি জুলাই ২০২০ থেকে জুন ২০২২ পর্যন্ত আলবেনীয় সশস্ত্র বাহিনীর ২৬তম জেনারেল স্টাফ প্রধান হিসেবে দায়িত্ব পালন করেন। ৩ জুন ২০২২ তারিখে বেগাজকে ক্ষমতাসীন সমাজতান্ত্রিক পার্টি  ২০২২ সালের রাষ্ট্রপতি নির্বাচনের চতুর্থ দফায় প্রার্থী হিসেবে মনোনীত করে। তিনি উত্তর-কমিউনিস্ট যুগে আলবেনিয়ার দ্বিতীয় রাষ্ট্রপতি, যিনি প্রধানত সামরিক পটভূমি থেকে এসেছেন।

 জীবন এবং কর্মজীবন 
 ১৯৬৭–২০২১: শৈশব ও সামরিক জীবন 

বেগাজ ২০ মার্চ ১৯৬৭ সালে রোগোঝিন-এ জন্মগ্রহণ করেন। তিনি ১৯৮৯ সালে তিরানার চিকিৎসাবিদ্যার অনুষদ থেকে স্নাতক ডিগ্রি অর্জন করেন এবং ১৯৯৮ সালে একজন সক্রিয় চিকিৎসা কর্মকর্তা হিসেবে যোগ দেন। পেশাগত ডক্টরেট সম্পন্ন করার পর তিনি চিকিৎসাবিদ্যায় "সহকারী অধ্যাপক" উপাধি পান।

৩১ বছরের সামরিক জীবনে বেগাই অসংখ্য প্রশিক্ষণ সেমিনারে অংশগ্রহণ করেছেন এবং নিরাপত্তা ও প্রতিরক্ষা, উন্নত স্নাতকোত্তর চিকিৎসা স্কুল, গ্যাস্ট্রোহেপাটোলজিতে স্নাতকোত্তর বিশেষায়ন, হাসপাতাল ব্যবস্থাপনা কোর্স ও যুক্তরাষ্ট্রে কৌশলগত চিকিৎসা নেতৃত্ব কোর্স, গ্রিসে চিকিৎসাবিদ্যার বিশেষায়ন ও স্বাস্থ্য কোর্সসহ বিভিন্ন কোর্স সম্পন্ন করেছেন।

বেগাই পূর্বে আলবেনীয় সশস্ত্র বাহিনীতে মতবাদ ও প্রশিক্ষণ কমান্ডের কমান্ডার হিসেবে দায়িত্ব পালন করেন। তিনি আরও বিভিন্ন পদে ছিলেন যেমন: সামরিক চিকিৎসা ইউনিটের প্রধান, এসইউটির উপ-সামরিক পরিচালক, সামরিক হাসপাতালের পরিচালক, স্বাস্থ্য পরিদপ্তরের পরিচালক ইত্যাদি। ২০২০ সালের জুলাইয়ে তিনি আলবেনীয় সশস্ত্র বাহিনীর চিফ অব জেনারেল স্টাফ হিসেবে নিযুক্ত হন এবং একই মাসে দায়িত্ব গ্রহণ করেন।

 ২০২২–বর্তমান: রাষ্ট্রপতিত্ব 
২৪ জুলাই ২০২২ সালে, বেগাজ আলবেনিয়ার রাষ্ট্রপতি হিসেবে পাঁচ বছরের জন্য শপথ নেন। তার নির্বাচনের প্রক্রিয়া শুরু হয় ১০ মে, যখন আলবেনীয় সংসদ রাষ্ট্রপতি নির্বাচন প্রক্রিয়া শুরু করে। উপযুক্ত প্রার্থী নিয়ে ঐকমত্যে পৌঁছাতে ব্যর্থ হলেও, ক্ষমতাসীন সোশ্যালিস্ট পার্টি (পিএস) ৩ জুন চতুর্থ দফার ভোটের জন্য বেগাইকে মনোনীত করে, এর আগে তিনি আলবেনীয় সশস্ত্র বাহিনীর চিফ অব জেনারেল স্টাফ পদ থেকে পদত্যাগ করেন। পরবর্তীতে তিনি ৭৮ ভোটে নির্বাচিত হন, যা প্রয়োজনীয় সংখ্যাগরিষ্ঠতার চেয়েও বেশি, অন্যদিকে বিরোধীদল ডেমোক্র্যাটিক পার্টি (পিডি) ভোটদান প্রক্রিয়ায় অংশগ্রহণ থেকে বিরত থাকে। বেগাইয়ের কার্যকাল আলবেনিয়ার আন্তর্জাতিক সম্পর্ক জোরদার ও ইউরো-অ্যাটলান্টিক সংহতি অগ্রগতির প্রতিশ্রুতিতে চিহ্নিত হয়েছে। দায়িত্ব গ্রহণের পর থেকে তিনি কূটনৈতিক প্রচেষ্টায় সক্রিয় রয়েছেন এবং বহু আন্তর্জাতিক সফর করেছেন যাতে অংশীদারিত্ব গড়ে ওঠে এবং বৈশ্বিক ক্ষেত্রে আলবেনিয়ার অবস্থান উন্নীত হয়।

 ব্যক্তিগত জীবন 
বেগাজ আরমান্ডা বেগেজকে বিয়ে করেছন। তাদের ডোরিয়ান ও ক্লাইডি নামের দুটি ছেলে আছে।

 তথ্যসূত্র 

বিষয়শ্রেণী:১৯৬৭-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর আলবেনীয় রাজনীতিবিদ
বিষয়শ্রেণী:আলবেনিয়ার রাষ্ট্রপতি